GL ปิดจ๊อบเงินกู้ไซปรัส! ป้องสุนัขดมเจอกลิ่นเน่าต่ออีกระลอก
GL พุ่ง 5.96% หลังปิดจ๊อบเงินกู้ไซปรัส! ล่าสุด ณ เวลา 11.16 น. ราคาอยู่ที่ 23.10 บาท บวก 1.30 บาท หรือ 5.96% สูงสุดที่ 23.30 บาท ต่ำสุดที่ 22.30 บาท มูลค่าซื้อขายที่ 483.20 ล้านบาท
12 เม.ย. 2560

ผู้สื่อข่าวรายงานว่า ราคาหุ้นบริษัท กรุ๊ปลีส จำกัด (มหาชน) หรือ GL ณ เวลา 11.16 น. ราคาอยู่ที่ 23.10 บาท บวก 1.30 บาท หรือ 5.96% สูงสุดที่ 23.30 บาท ต่ำสุดที่ 22.30 บาท มูลค่าซื้อขายที่ 483.20 ล้านบาท ขณะที่ดัชนีตลาดหุ้นไทยโดยรวมบวก 0.26%

วานนี้ (11 เม.ย.60) บริษัท กรุ๊ปลีส จำกัด (มหาชน) หรือ GL แจ้งตลาดหลักทรัพย์แห่งประเทศไทย หรือ ตลท. ว่า บริษัทได้รับชำระดอกเบี้ยจากการปรับปรุงกระบวนการออกใบแจ้งหนี้และการเรียกชำระหนี้ ทาง Group Lease Holdings Pte.Ltd. หรือ GLH ได้รับชำระดอกเบี้ยเร็วกว่าที่ผ่านมาอย่างมีนัยสำคัญ
โดยเมื่อวันที่ 10 เม.ย.ที่ผ่านมา GLH ได้รับโอนเงินเข้าบัญชีธนาคารของ GLH จากผู้กู้กลุ่มไซปรัส เพื่อชำระดอกเบี้ยตามสัญญาเงินกู้ของผู้กู้แต่ละราย ที่เกิดขึ้นในระยะเวลา 3 เดือน ตั้งแต่วันที่ 1 ม.ค.-31 มี.ค.60 รวม 1.53 ล้านเหรียญสหรัฐ
ขณะที่เมื่อวันที่ 11 เม.ย.ที่ผ่านมา GLH ได้รับโอนเงินเข้าบัญชีธนาคารจากผู้กู้กลุ่มสิงคโปร์ เพื่อชำระดอกเบี้ยและค่าบริการให้คำปรึกษา ตามสัญญาเงินกู้ของผู้กู้แต่ละราย ที่เกิดขึ้นในระยะเวลา 3 เดือน นับตั้งแต่วันที่ 1 ม.ค.-31 มี.ค.60 รวม 2.63 ล้านเหรียญสหรัฐ
นอกจากนี้เมื่อวันที่ 10 เม.ย.ที่ผ่านมา GLH ยังได้รับการรับชำระเงินกู้คืนล่วงหน้า รวมทั้งดอกเบี้ยค้างรับทั้งหมด ซึ่งคิดคำนวณจนถึงวันที่ชำระเงินคืนล่วงหน้าตามสัญญาเงินกู้ จากผู้กู้กลุ่มไซปรัส โดยได้รับชำระผ่านทางการโอนเงินเข้าบัญชีธนาคารของ GLH จำนวน 12.68 ล้านเหรียญสหรัฐ
ทั้งนี้ หลักประกันทั้งหมดซึ่งให้ไว้ตามสัญญาเงินกู้ของผู้กู้กลุ่มไซปรัส ยังคงเป็นหลักประกันเพื่อประกันการปฏิบัติหน้าที่ของผู้กู้กลุ่มไซปรัส ตามสัญญาเงินกู้ จนกว่า GLH จะได้รับชำระเงินกู้ค้างชำระและดอกเบี้ยเต็มจำนวน
โดยมูลค่าของหลักประกันทั้งหมด (รวมหุ้นสามัญของบริษัทมีมูลค่า 22.30 บาท ตามราคาปิด ณ วันที่ 10 เม.ย.60) ครอบคลุมเงินกู้ค้างชำระทั้งจำนวนตามสัญญาเงินกู้ของผู้กู้กลุ่มไซปรัส
ดังนั้น ณ วันที่ 11 เม.ย.60 ผู้กู้กลุ่มไซปรัส และผู้กู้กลุ่มสิงคโปร์ได้ชำระเงินกู้และดอกเบี้ยที่ถึงกำหนดชำระให้แก่ GLH แล้วและไม่ปรากฎเงินค้างชำระใดๆ